Predkladacia správa

 V dňoch 13. – 14. marca 2008 sa v Bruseli uskutoční zasadnutie Európskej rady. Program rokovania hláv štátov a vlád je zameraný na nasledovné témy:

1)	Lisabonská stratégia pre rast a zamestnanosť
2)	Stabilita finančných trhov
3)	Integrovaná klimatická a energetická politika
4)	Vonkajšie vzťahy 

Hlavnou témou zasadnutia bude Lisabonská stratégia so zameraním na jej implementáciu a  naštartovanie jej nového cyklu na obdobie rokov 2008 – 2010. Hlavy štátov a vlád by mali opätovne potvrdiť prioritné oblasti odsúhlasené na jarnom summite  v roku 2006: vedomosti a inovácie, podnikateľské prostredie, zamestnanosť, energetika a klimatické zmeny. Európska rada by mala potvrdiť platnosť súčasných integrovaných usmernení pre roky 2008 – 2010, schváliť všeobecné usmernenia hospodárskej politiky a osobitné odporúčania pre jednotlivé krajiny a prijať závery k usmerneniam pre zamestnanosť. 

Európska rada bude tiež diskutovať o stabilite na finančných trhoch, o potrebných krokoch únie na posilnenie ich transparentnosti a fungovania a o regulačnom prostredí  v rámci Európskej únie aj globálne.

Predmetom diskusie Európskej rady bude tiež integrovaná klimatická a energetická politika s cieľom dosiahnuť v Kodani v roku 2009 dostatočne ctižiadostivú a komplexnú dohodu  po roku 2012, kedy vyprší platnosť Kjótskeho protokolu. Na program zasadnutia sú zaradené tiež vonkajšie aspekty politiky únie pre oblasť klimatických zmien v nadväznosti na Konferenciu zmluvných strán rámcového dohovoru OSN o zmene klímy, ktorá sa uskutočnila na Bali v decembri 2007. Hlavy štátov a vlád budú venovať pozornosť vplyvom klimatických zmien na bezpečnosť a pokrok v oblasti liberalizácie trhov s energiou. Európska rada by mala prijať Strategický plán európskych technológií. 

Podľa aktuálneho vývoja medzinárodných vzťahov bude v prípade potreby doplnená agenda v oblasti vonkajších vzťahov. 

Rokovaniu Európskej rady bude predchádzať tradičné úvodné vystúpenie predsedu Európskeho  parlamentu Hansa-Gerta Pötteringa. 

Návrh zloženia delegácie bol zostavený v spolupráci s Úradom vlády SR. Konečné zloženie určí predseda vlády SR.

Preprava členov delegácie bude zabezpečená leteckým špeciálom SR a pravidelnými leteckými linkami.